ŠIAULIŲ MIESTO SAVIVALDYBĖS MERAS

POTVARKIS

DĖL ŠIAULIŲ MIESTO SAVIVALDYBĖS KULTŪROS KREPŠELIO PASLAUGŲ VERTINIMO IR KULTŪROS KREPŠELIO PASLAUGOMS SKIRTŲ LĖŠŲ NAUDOJIMO TVARKOS APRAŠO PATVIRTINIMO

2025 m. vasario 3 d. Nr. M-177

Šiauliai

Vadovaudamasis Lietuvos Respublikos vietos savivaldos įstatymo 25 straipsnio 5 dalimi, Lietuvos Respublikos biudžeto sandaros įstatymu, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimo Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“ 1 punktu,

tvirtinu Šiaulių miesto savivaldybės kultūros krepšelio paslaugų vertinimo ir kultūros krepšelio paslaugoms skirtų lėšų naudojimo tvarkos aprašą (pridedama).

Šis potvarkis ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai arba Regionų administraciniam teismui bet kuriuose šio teismo rūmuose.

Savivaldybės meras	Artūras Visockas

PATVIRTINTA

Šiaulių miesto savivaldybės mero

2025 m. vasario 3 d.

potvarkiu Nr. M-177

ŠIAULIŲ MIESTO SAVIVALDYBĖS KULTŪROS KREPŠELIO

PASLAUGŲ VERTINIMO IR KULTŪROS KREPŠELIO

PASLAUGOMS SKIRTŲ LĖŠŲ NAUDOJIMO

TVARKOS APRAŠAS

I SKYRIUS

BENDROSIOS NUOSTATOS

1. Šiaulių miesto savivaldybės kultūros krepšelio paslaugų vertinimo ir kultūros krepšelio paslaugoms skirtų lėšų naudojimo tvarkos aprašas (toliau – Aprašas) nustato kultūros ir meno paslaugoms (toliau – Kultūros krepšelio paslauga), jų teikėjams taikomus reikalavimus, reglamentuoja Kultūros krepšelio paslaugų atrankos organizavimą, Kultūros krepšelio paslaugų vertinimą, Šiaulių miesto savivaldybės bendrojo ugdymo mokyklų, nevalstybinių švietimo įstaigų (toliau – mokykla), vykdančių pradinio, pagrindinio ir vidurinio ugdymo programas, mokiniams Kultūros krepšelio paslaugoms skiriamų lėšų (toliau – lėšos) apskaičiavimo ir lėšų naudojimo principus, mokyklų atsiskaitymo už gautas lėšas nuostatas.

2. Apraše vartojamos Kultūros krepšelio paslaugos sąvokos:

2.1. Kultūrinė edukacija – kultūros ar meno įstaigos kryptinga veikla, kuria skatinami asmens kultūros ir švietimo poreikiai, ugdoma kūrybinga asmenybė stiprinant kultūros pažinimo ir patyrimo įpročius, lavinant meninius gebėjimus ir kompetencijas.

2.2. Kultūros krepšelio paslauga – kultūros ir meno įstaigų, menininkų, kultūros edukatorių parengti ir siūlomi kultūros ir meno renginiai, kultūrinės edukacijos užsiėmimai ar kultūros ir meno renginiai, papildyti kultūrine edukacija.

2.3. Kultūros krepšelio paslaugoms skirtos lėšos – lėšos, skirtos mokyklų mokinių kultūros pažinimo įpročiams ugdyti, jų kultūros patirčiai plėsti, teikiant jiems tam tikras kultūros ir meno paslaugas Šiaulių regione.

2.4. Kultūros krepšelio paslaugų rinkinio sąrašas – nustatytus reikalavimus atitinkančių kultūros ir meno paslaugų, skirtų kultūros krepšelio paslaugų tikslams įgyvendinti, sąrašas.

2.5. Šiaulių regionas – Akmenės rajono savivaldybė, Joniškio rajono savivaldybė, Kelmės rajono savivaldybė, Pakruojo rajono savivaldybė, Radviliškio rajono savivaldybė, Šiaulių rajono savivaldybė, Šiaulių miesto savivaldybė.

3. Kultūros krepšelio paslaugos tikslas – skatinti ir plėtoti mokinių domėjimąsi kuo įvairesnėmis kultūros ir meno veiklos formomis, ugdyti mokinių kultūros pažinimo ir patyrimo įpročius, užtikrinti kokybiškų kultūros ir meno paslaugų prieinamumą mokyklose besimokantiems 1–12 klasių mokiniams.

II SKYRIUS

REIKALAVIMAI KULTŪROS KREPŠELIO PASLAUGOMS

4. Kultūros krepšelio paslaugos privalo atitikti šiuos reikalavimus:

4.1. Kultūros krepšelio paslauga yra aukštos meninės ir kultūrinės vertės ir (ar) pasitelkiama šiuolaikiška kultūros raiškos ar kultūros paveldo aukštos kokybės komunikavimo forma;

4.2. Kultūros krepšelio paslaugos turinys yra aktualus mokiniams, taikomi kūrybingi ir inovatyvūs metodai;

4.3. Kultūros krepšelio paslauga prisideda prie mokinių kultūrinio akiračio plėtimo, kultūros patirčių įvairovės, ugdo kūrybingumą ir kritinį mąstymą;

4.4. Kultūros krepšelio paslauga stiprina kultūrinį identitetą ir sąmoningumą;

4.5. Kultūros krepšelio paslauga pritaikyta tikslinei mokinių amžiaus grupei;

4.6. paslaugos teikėjai atsižvelgia ir siekia užtikrinti specialiuosius ugdymosi poreikius turinčių mokinių dalyvavimą.

III SKYRIUS

REIKALAVIMAI KULTŪROS KREPŠELIO PASLAUGŲ TEIKĖJAMS, KREPŠELIO PASLAUGŲ ATRANKOS ORGANIZAVIMAS

5. Konkurso dėl Kultūros krepšelio paslaugų teikimo atrankoje (toliau – konkursas) gali dalyvauti Šiaulių regiono biudžetinės įstaigos, nevyriausybinės organizacijos, fondai, asociacijos, kiti juridiniai bei fiziniai asmenys (vykdantys Lietuvoje registruotą individualią veiklą), užsiimantys kultūros ir (ar) meno renginių, kultūrinės edukacijos užsiėmimų ir (ar) kultūros ir meno renginių, papildytų kultūrine edukacija, organizavimo veikla (toliau – Paslaugos teikėjas).

6. Paslaugų teikėjai, pretenduojantys teikti Kultūros krepšelio paslaugos paraišką, iki kiekvienų metų spalio 31 d. el. paštu svietimas@siauliai.lt raštiškai informuoja Šiaulių miesto savivaldybės (toliau – Savivaldybė) administracijos Švietimo skyrių (toliau – Švietimo skyrius) dėl poreikio dalyvauti konkurse.

7. Atsižvelgdamas į Paslaugų teikėjų poreikį dėl jų teikiamų paslaugų įtraukimo į Savivaldybės Kultūros krepšelio paslaugų rinkinį (toliau – Sąrašas), Švietimo skyrius kiekvienų metų lapkričio mėn. organizuoja konkursą, kuris skelbiamas Savivaldybės interneto svetainėje www.siauliai.lt.

8. Paslaugos teikėjai konkursui pateikia užpildytą Kultūros krepšelio paslaugos atrankos paraišką (1 priedas). Minėtos paraiškos nuo konkurso paskelbimo datos teikiamos Švietimo skyriui 15 darbo dienų.

9. Vienas Paslaugos teikėjas gali teikti neribotą Kultūros krepšelio paslaugos paraiškų, atitinkančių Aprašo reikalavimus, skaičių. Kiekvienai Kultūros krepšelio paslaugai teikiama atskira paraiška.

10. Kultūros krepšelio paslaugos paraiškas vertina Savivaldybės mero potvarkiu sudaryta darbo grupė. Darbo grupę sudaro ne mažiau kaip 5 nariai. Darbo grupės narių sudėtį sudaro Švietimo skyriaus specialistai ir socialiniai partneriai, atstovaujantys kultūros ir meno sritis. Prieš formuojant darbo grupės sudėtį, visi darbo grupės nariai pasirašo sutikimą dėl dalyvavimo minėtos grupės darbe (2 priedas), Konfidencialumo pasižadėjimą ir nešališkumo deklaraciją (3 priedas).

IV SKYRIUS

KULTŪROS KREPŠELIO PASLAUGOS VERTINIMAS

11. Kultūros krepšelio paslaugos vertinimo etapai:

11.1. pasibaigus konkurso terminui, Kultūros krepšelio paslaugų paraiškos vertinamos pagal Aprašo 1 priede numatytas nuostatas ir Aprašo 4 punkto papunkčiuose nustatytus reikalavimus Kultūros krepšelio paslaugoms (atitinka / neatitinka). Jeigu nors vienas kriterijus neatitinka, paraiška laikoma neatitinkančia reikalavimų;

11.2. Kultūros krepšelio paslaugos paraiškų vertinimo terminas yra ne ilgesnis nei 10 darbo dienų nuo jų pateikimo darbo grupės nariams dienos. Darbo grupės pirmininkas, o jam nesant (dėl ligos, komandiruotės, atostogų ir kitų objektyvių priežasčių) jo funkcijas atliekantis darbo grupės pirmininko pavaduotojas gali terminą pratęsti ne ilgiau kaip 10 darbo dienų;

11.3. darbo grupės posėdį organizuoja darbo grupės sekretorius;

11.4. darbo grupės posėdis laikomas įvykusiu, kai jame dalyvauja daugiau nei pusė darbo grupės narių. Jei kvorumo nėra, darbo grupės posėdis laikomas neįvykusiu ir turi būti sušauktas pakartotinis darbo grupės posėdis;

11.5. darbo grupės nariai vertina visas pateiktas Kultūros krepšelio paslaugos paraiškas ir darbo grupės posėdžio metu (pasėdis gali vykti ir nuotoliniu būdu, kai darbo grupės nariai darbo grupės sekretoriui el. laišku atsiunčia vertinimus ir siūlymus dėl Kultūros krepšelio paslaugos paraiškų atitikties / neatitikties) priima sprendimą dėl Kultūros krepšelio paslaugos paraiškų atitikties / neatitikties. Jeigu darbo grupės narių nuomonės išsiskiria bent dėl vieno Aprašo 1 priedo ir (ar) Aprašo 4 punkto kriterijaus atitikties / neatitikties, galutinį įvertinimą priima visi darbo grupės nariai kartu;

11.6. darbo grupės sekretorius darbo grupės veiksmus fiksuoja darbo grupės posėdžio protokole.

12. Darbo grupės siūlomas Sąrašas, kuriame nurodomas Kultūros krepšelio paslaugos pavadinimas, Paslaugos teikėjo pavadinimas, minėtos paslaugos tikslinių dalyvių amžius pagal klases, paslaugos kaina ir internetinės svetainės nuoroda, tvirtinamas Savivaldybės mero potvarkiu.

13. Konkurse dalyvavusius Paslaugų teikėjus su Savivaldybės mero potvarkiu darbo grupės sekretorius supažindina ne vėliau kaip per 3 darbo dienas nuo jo įsigaliojimo.

V SKYRIUS

LĖŠŲ KULTŪROS KREPŠELIO PASLAUGOMS SKYRIMAS IR NAUDOJIMAS

14. Lėšos mokykloms apskaičiuojamos praėjusių metų rugsėjo 1 d. įstaigoje besimokiusių mokinių skaičių padauginus iš 5 eurų ir skiriamos Aprašo 1 punkte nurodytoms mokykloms pagal nustatytą mokyklai lėšų sumą.

15. Lėšos skiriamos kalendoriniams metams.

16. Kultūrinei, meninei kompetencijai ugdyti kiekvienam mokyklos mokiniui per metus skiriami vidutiniškai 5 eurai, naudojant juos vienai ar kelioms Kultūros krepšelio paslaugoms.

17. Pasikeitus mokinių skaičiui rugsėjo 1 d., vienam mokiniui skirta suma (vidutiniškai 5 eurai) gali būti 20 procentų didinama arba mažinama panaudojant visas mokyklai skirtas lėšas.

18. Rekomenduojama Kultūros krepšelio paslaugas 4, 8, 10, 12 klasių mokiniams organizuoti pirmame kalendorinių metų pusmetyje iki liepos 1 d.

19. Mokyklos lėšas gali naudoti tik Savivaldybės mero potvarkiu patvirtinto Sąrašo einamųjų metų paslaugoms apmokėti. Sąrašas, kuriame pagal Aprašo 12 punktą nurodomi duomenys, skelbiamas Savivaldybės interneto svetainėje www.siauliai.lt. neterminuotą laiką iki tol, kol savivaldybės biudžete bus numatytos lėšos mokykloms.

20. Lėšos neskiriamos transporto paslaugoms finansuoti.

21. Lėšų naudojimo ataskaita (4 priedas) pateikiama iki einamųjų kalendorinių metų gruodžio 21 d. Švietimo skyriui.

VI SKYRIUS

BAIGIAMOSIOS NUOSTATOS

22. Savivaldybės mero sprendimai skundžiami Viešojo administravimo ir administracinių bylų teisenos įstatymo nustatyta tvarka. Viešojo administravimo ir administracinių bylų teisenos įstatymo nustatyta tvarka priimti sprendimai skundžiami per vieną mėnesį administracinių ginčų komisijai arba teismui.

23. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais asmens duomenų saugumą reglamentuojančiais teisės aktais, ir Aprašu.

24. Savivaldybės administracija užtikrina tvarkomų asmens duomenų saugumą įgyvendinusi visas būtinas technines ir organizacines priemones, kad asmens duomenys būtų apsaugoti nuo atsitiktinio ar neteisėto sunaikinimo arba nuo atsitiktinio praradimo, pakeitimo, nesankcionuoto atskleidimo arba nesankcionuotos prieigos prie jų, ypač tais atvejais, kai asmens duomenys perduodami elektroninėmis ryšio priemonėmis, taip pat nuo visų kitų neteisėtų tvarkymo formų. Viešai skelbiama informacija pateikiama, laikantis Bendrojo duomenų apsaugos reglamento nuostatų.

25. Aprašas keičiamas Savivaldybės mero potvarkiu.

__________________________________